《山中留夜宿明日以风雨对床眠为韵赋诗》
元代·李存

雅性厌喧隘，结庐林野中。林中果何有，势利罕相从。

异哉四子果，春江溯孤篷。洒洒竹方雨，泠泠松欲风。

贫家百无为，蔬食随所供。但于文义间，稍愿相磨砻。

顾此有馀乐，言旋胡匆匆。人生难定期，往往如萍蓬。

岂不易分别，谈谐谁与同。尚怀秋花前，兴满山园东。

豆寒始能荚，韭润亦已丛。傥或不遐弃，清游应可重。

作者简介：（1281—1354）元饶州安仁人，字明远，更字仲公。从陈苑学。致果于天文、地理、医卜、释道之书，工古文词。应科举不利，即为隐居计，从游者满斋舍。中丞御史等交章荐，皆不就。学者称俟庵先生。与祝蕃、舒衍、吴谦合称江东四先生。有《俟庵集》。